SYNEX บวกเกือบ 7% ทำนิวไฮตั้งแต่เข้าตลาดฯ-มั่นใจรายได้ปีนี้เข้าเป้า 2.3 หมื่นลบ.
SYNEX บวกเกือบ 7% ทำนิวไฮตั้งแต่เข้าตลาดฯ-มั่นใจรายได้ปีนี้เข้าเป้า 2.3 หมื่นลบ.
3 ก.พ. 2560

ผู้สื่อข่าวรายงานว่าราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 11.07 น. อยู่ที่ระดับ 11.30 บาท บวก 0.70 บาท หรือ 6.60% ด้วยมูลค่าซื้อขาย 55.58 ล้านบาท ราคาหุ้นทำนิวไฮตั้งแต่เข้าตลาดฯเมื่อวันที่ 16 มิ.ย.2551

ก่อนหน้านี้ นางสาวสุธิดา มงคลสุธี ประธานเจ้าหน้าที่บริหาร SYNEX เปิดเผยว่า บริษัทตั้งเป้ารายได้ปี 60 ที่ 2.5 หมื่นล้านบาท เติบโต 8-10% จากปีก่อนที่มั่นใจว่ารายได้จะเป็นไปตามเป้าหมายที่วางไว้ 2.3 หมื่นล้านบาท หลังเตรียมที่จะเปิดตัวแทนจำหน่ายแบรนด์ใหม่อีก 4-5 แบรนด์ ขณะที่นโยบายต่างๆ ของภาครัฐไม่ว่าจะเป็นการลงทุนโครงสร้างพื้นฐานขนาดใหญ่ที่มีอย่างต่อเนื่อง และการใช้นโยบายกระตุ้นเศรษฐกิจต่างๆ จะช่วยให้กำลังซื้อไม่ว่าจะลูกค้ารายย่อย หรือลูกค้าองค์กร ขยายตัวอย่างต่อเนื่อง
นอกจากนี้บริษัทได้รับการแต่งตั้งเป็นผู้จัดจำหน่ายผลิตภัณฑ์เครือข่ายแบรนด์ D-Link ผู้นำผลิตภัณฑ์เครือข่ายของโลกอย่างเป็นทางการ ซึ่งสองคล้องกับกลยุทธ์การขยายช่องทางการจัดจำหน่าย และการขยายตลาดในการเข้าถึงกลุ่มผู้ใช้งานระดับโฮมยูส และกลุ่มธุรกิจองค์กรเพิ่มมากขึ้น
การจับมือเป็นพันธมิตรทางธุรกิจร่วมกันครั้งนี้ จะทำให้สินค้าในกลุ่มเน็ตเวิร์กกิ้งของบริษัท มีความหลากหลายตามความต้องการของลูกค้าทั้งในส่วนของโฮมเน็ตเวิร์ก ISP (Internet service provider) และ SMB ซึ่งจะส่งผลให้ผลประกอบการของบริษัท และ D-Link เป็นไปตามเป้าหมาย
 